Uznesenie Európskeho parlamentu o svete bez mín



Úradný vestník 157 E , 06/07/2006 S. 0473 - 0477



P6_TA(2005)0298 Svet bez mín Uznesenie Európskeho parlamentu o svete bez mín Európsky parlament, - so zreteľom na svoje predchádzajúce uznesenia o nášľapných mínach, kazetovej munícii a nevybuchnutom strelive a potvrdzujúc tieto uznesenia, - so zreteľom na Akčnú stratégiu EÚ na odstraňovanie mín pre roky 2005 - 2007, - so zreteľom na správu ad-hoc delegácie Európskeho parlamentu k Prvej hodnotiacej konferencii zmluvných štátov Dohovoru o zákaze použitia, skladovania, výroby a transferu protipechotných mín a o ich zničení, ktorá sa konala v Nairobi v Keni v dňoch 28. novembra až 3. decembra 2004, - so zreteľom na článok 103 ods. 4 rokovacieho poriadku, A. opätovne potvrdzujúc svoje rozhodnutie prispieť k svetu, ktorý by bol skutočne bez mín, ktoré bolo vyjadrené na vypočutí dňa 16. júna 2005, organizovanom Výborom pre rozvoj a Výborom pre zahraničný obchod, B. opätovne zdôrazňujúc svoje rozhodnutie zastaviť utrpenie a zranenia, ktoré spôsobujú protipechotné míny, ktoré každoročne zabíjajú a mrzačia tisíce ľudí, najmä nevinných a bezbranných civilistov a predovšetkým deti, ktoré brzdia hospodársky rozvoj a obnovu, bránia repatriácii utečencov a vysídlencov, vo všeobecnosti porušujú najzákladnejšie ľudské práva a majú ďalšie závažné dôsledky aj po rokoch od ich rozmiestnenia, C. pripomínajúc, že protipechotné nášľapné míny pre svoje sociálne, hospodárske, environmentálne a humanitárne dôsledky predstavujú veľkú hrozbu pre ľudskú bezpečnosť z dlhodobého hľadiska všade tam, kde sú rozmiestnené, D. keďže Dohovor o zákaze použitia, skladovania, výroby a transferu protipechotných mín a o ich zničení z roku 1997 (známy aj ako "Dohovor o zákaze mín") doposiaľ ratifikovalo, alebo k nemu pristúpilo, 144 štátov a podpísalo ho ďalších osem, ale so znepokojením nad skutočnosťou, že 50 krajín sa k Dohovoru nepripojilo, pričom niektoré z nich sú členské štáty EÚ a zvlášť so znepokojením nad jediným členským štátom EÚ, ktorý Dohovor ani nepodpísal, ani neratifikoval, ani k nemu nepristúpil, E. keďže dodržiavanie Dohovoru je naďalej úspešné, keďže 69 štátov už úplne zlikvidovalo svoje zásoby, pričom sa zničilo 38,3 milióna mín, kým v ďalších 13 štátoch tento proces ešte prebieha; keďže všetky zmluvné štáty, ktoré sa priblížili ku koncu lehoty na zničenie svojich zásob, vyhlásili jeho úspešné ukončenie, F. keďže napriek tomuto pokroku sa odhaduje, že sa ešte naďalej skladuje 180 až 185 miliónov protipechotných mín a že nášľapné míny sú stále rozmiestnené v 83 krajinách po celom svete vrátane 54 zmluvných štátov, G. keďže každý rok naďalej pribúda 15000 až 20000 nových obetí, pričom mnohé z nich sú civilisti, medzi ktorými je veľa detí, a ktorí sa pridávajú k stovkám tisícok ľudí postihnutých výbuchom míny po celom svete, ktorí potrebujú starostlivosť a pomoc až do konca života, a keďže vo veľkej väčšine krajín, v ktorých sa nachádzajú míny, je pomoc určená na rehabilitáciu a opätovné začlenenie ľudí postihnutých výbuchom míny do spoločnosti naďalej zúfalo nedostatočná, H. keďže Dohovor vyžaduje od zmluvných štátov, aby zabezpečili zničenie všetkých protipechotných mín najneskôr do 10 rokov po jeho vstúpení do platnosti, a požaduje od zmluvných štátov, ktoré tak môžu urobiť, aby poskytli pomoc pri plnení tohto cieľa, I. uznávajúc preto význam Prvej hodnotiacej konferencie zmluvných štátov Dohovoru, ktorá sa konala v Nairobi (Keňa) v dňoch 29. novembra až 3. decembra 2004 (samit v Nairobi o svete bez mín), ako aj akčného plánu, ktorý zmluvné štáty prijali na tomto samite, J. keďže v súčasnosti má väčšina konfliktov podobu vnútorných alebo občianskych vojen a v tejto súvislosti môžu nášľapné míny rozmiestňovať tak štátne ozbrojené sily, ako aj neštátni aktéri (NSA), K. uznávajúc vynaložené úsilie a úspechy, ktoré sa dosiahli pri zapájaní NSA do zákazu používania nášľapných mín, avšak pripomínajúc, že to neznamená ani podporu, ani uznanie legitímnosti týchto aktérov ani ich činnosti, L. keďže medzinárodné spoločenstvo má morálnu povinnosť získať záväzky všetkých strán zúčastnených na konflikte, a to štátnych aktérov aj NSA, že prestanú používať protipechotné míny s cieľom dosiahnuť skutočne všeobecný zákaz týchto neľudských zbraní; keďže medzinárodné spoločenstvo, predovšetkým bývalí hlavní výrobcovia, vývozcovia a používatelia, má morálnu zodpovednosť poskytnúť pomoc a prostriedky na činnosť v oblasti odstraňovania mín, a to nad rámec povinností vyplývajúcich z Dohovoru, M. konštatujúc, že najmenej v 56 krajinách je využívanie protivozidlových mín veľmi rozšírené, čo spôsobuje dlhotrvajúce humanitárne problémy v krajinách, ako sú Afganistan, Angola, Eritrea, Etiópia a Sudán, N. opätovne potvrdzujúc, že všetky typy zariadení znemožňujúcich manipuláciu sú zacielené proti humanitárnym pracovníkom vykonávajúcim odstraňovanie mín a že predstavujú hrozbu aj pre civilné obyvateľstvo, 1. vyjadruje vážne znepokojenie nad škodlivými a ďalekosiahlymi dôsledkami nášľapných mín a nevybuchnutej munície pre civilné obyvateľstvo, predovšetkým pre deti; 2. vyzýva všetky štáty, ktoré nepodpísali Dohovor, aby k nemu bezodkladne pristúpili, a nalieha na všetky štáty, ktoré Dohovor podpísali, ale ho neratifikovali, aby tak bezodkladne urobili; 3. vyzýva všetky štáty, v ktorých sú rozmiestnené míny a ktoré Dohovor neratifikovali, ani k nemu nepristúpili, aby prijali všetky potrebné opatrenia na zmiernenie utrpenia civilistov, ktorí žijú v oblastiach s výskytom mín, prostredníctvom odstránenia mín a poskytnutia primeranej pomoci postihnutým; vyzýva ich tiež, aby dobrovoľne poskytovali informácie, ktoré zvýšia účinnosť globálneho úsilia o odstraňovanie mín (správy uvedené v článku 7 Dohovoru); 4. vyzýva USA, aby prehodnotili svoje oznámenie z februára 2004 o nepristúpení k Dohovoru a o ponechaní si 8,8 milióna "inteligentných" protipechotných mín (so samozničujúcim účinkom) určených na trvalé používanie kdekoľvek vo svete a o ponechaní si 1,2 milióna "hlúpych" protipechotných mín (bez samozničujúceho účinku) určených na používanie v Kórei až do roku 2010; okrem toho vyzýva USA, aby neobnovili výrobu, obchodovanie a využívanie žiadnej munície, ktorá by mohla spĺňať definíciu protipechotných mín v zmysle Dohovoru vrátane tzv. systému Spider; vyzýva USA, aby okamžite ukončili dodávky protipechotných mín do členských štátov EÚ a iných spriatelených krajín; vyzýva Čínu, aby prehodnotila výrobu nášľapných mín a aby zničila svoje obrovské zásoby odhadované na viac než 100 miliónov protipechotných mín, z ktorých väčšina nemá samozničujúce, samodeaktivačné ani detekčné mechanizmy; vyzýva Rusko, aby prestalo používať protipechotné míny v konflikte v Čečensku a aby zlikvidovalo všetky zásoby, ktorými naďalej disponujú jeho sily v Gruzínsku a Tadžikistane; 5. vyzýva tri zvyšné členské štáty rozšírenej Európskej únie, ktoré doteraz Dohovor neratifikovali, ani k nemu nepristúpili, aby tak urobili bez ďalšieho odkladu; 6. vyzýva všetky zmluvné štáty, aby plne a dôkladne realizovali akčný plán z Nairobi s cieľom dosiahnuť humanitárne ciele a ciele týkajúce sa odzbrojenia obsiahnuté v Dohovore na obdobie 2005 - 2009 vrátane: a) urýchlenia odstraňovania mín a zabezpečenia, aby zmluvné štáty, v ktorých sú rozmiestnené míny, mohli dodržať 10-ročné lehoty určené na odstránenie všetkých protipechotných mín, ktoré budú končiť od roku 2009; b) plnenia povinnosti poskytovať okamžitú, dostatočnú a primeranú pomoc osobám postihnutým výbuchom míny a ich rodinám; c) predkladania súhrnných výročných správ o transparentnosti, ktoré vyžaduje Dohovor, a v ktorých je potrebné uvádzať tieto informácie o: pomoci obetiam, predpokladanom účele a skutočnom využití mín podľa článku 3, krokoch podniknutých na zabezpečenie využívania mín s vejárovitým rozptylom len prostredníctvom detonácie riadenej povelom, ako aj o zásobách protipechotných mín v zahraničí; d) dosiahnutia toho, aby všetky zmluvné štáty rovnako chápali uplatňovanie článkov 1, 2 a 3 Dohovoru, keďže tieto sa týkajú spoločných operácií protivozidlových mín s citlivými rozbuškami a mín ponechaných na vzdelávacie a vývojové účely, a osobitne naliehať na to, aby každá mína, ktorá môže vybuchnúť v dôsledku prítomnosti, blízkosti alebo dotyku osoby, bola považovaná za protipechotnú mínou, ktorú Dohovor zakazuje; je povinné, aby táto definícia zahŕňala nástražné drôty, nízkotlakové rozbušky, zariadenia znemožňujúce manipuláciu a podobné rozbušky; e) vypracovania a prijatia vnútroštátnych vykonávacích opatrení určených na zabránenie a potlačenie činností, ktoré Dohovor zakazuje, vrátane použitia trestných postihov za ich porušenie, ako vyžaduje článok 9 Dohovoru; 7. vyzýva Komisiu, aby do rozvojových programov s tretími krajinami začlenila pristúpenie k Dohovoru a jeho dodržiavanie v takých prípadoch, keď protipechotné míny predstavujú prekážku pre hospodársky a sociálny rozvoj; vyzýva členské štáty, aby vytvorili osobitné stimuly pre krajiny, v ktorých protipechotné nášľapné míny nemajú priamy vplyv na hospodársky a sociálny rozvoj s cieľom pristúpenia takýchto krajín k Dohovoru a jeho dodržiavania; 8. vyzýva členské štáty, ktoré sú zmluvnými štátmi Dohovoru, aby sa usilovali o najširší možný výklad pojmu "protipechotná mína" tak, aby obsiahol všetky typy nášľapných mín, ktoré môže neúmyselne aktivovať jednotlivec, a to nezávisle od technickej kategórie, do ktorej patria ("protivozidlové", "protipechotné míny"); 9. opätovne zdôrazňuje svoj názor, že "svet bez mín" sa môže stať skutočnosťou len vtedy, ak budú zakázané všetky typy mín, a nielen určité typy nášľapných mín; zdôrazňuje, že sa to týka všetkých typov protivozidlových mín; vyzýva EÚ a jej členské štáty, aby sa ujali vedenia pri dosahovaní tohto cieľa; 10. vyzýva EÚ, aby posilnila vedúcu úlohu Európy pri dosahovaní globálneho odzbrojenia s cieľom zopakovať úspešnosť Dohovoru aj v iných oblastiach, a to predovšetkým v oblasti protivozidlových mín, kazetovej munície a ručných a ľahkých zbraní; 11. vyzýva všetky zmluvné štáty, ktorých sa týka problematika nášľapných mín, aby zabezpečili, že činnosti súvisiace s odstraňovaním mín a pomoc obetiam sa stanú súčasťou ich vnútroštátnych priorít a vo vhodných prípadoch aj súčasťou ich národných, regionálnych a sektorových rozvojových plánov a programov; 12. vyzýva zmluvné štáty a Komisiu, aby posilnili svoju pomoc vo vzťahu k zmluvným štátom, ktoré to najviac potrebujú, najmä s cieľom zlepšiť a zvýšiť mieru pomoci poskytovanej osobám postihnutým výbuchom míny a ich rodinám, s cieľom zabezpečiť, aby boli dodržané prvé lehoty na odstránenie mín v roku 2009, a zničiť zásoby, ktoré môžu predstavovať osobitný problém vzhľadom na typy alebo množstvá mín určených na zničenie a vzhľadom na ich umiestnenie, a tiež s cieľom sprístupniť takýto druh pomoci v oblastiach, ktoré sú pod kontrolou NSA; 13. vyzýva všetky NSA, aby podpísali Potvrdenie o prevzatí záväzku dodržiavať absolútny zákaz protipechotných nášľapných mín a o spolupráci pri činnostiach na odstraňovanie mín v súlade so Ženevskou výzvou, a nalieha na Radu a Komisiu, aby pokračovali vo svojom úsilí presvedčiť NSA, aby vyjadrili svoje záväzky v tejto oblasti; 14. žiada o zvýšenie prostriedkov na humanitárne odstraňovanie mín, zničenie zásob, účinné školenie o rizikách, ktoré predstavujú míny, a na starostlivosť o obete nášľapných mín, ich rehabilitáciu a opätovné sociálne a hospodárske začlenenie v oblastiach, ktoré sú pod kontrolou NSA; 15. žiada všetky štáty, ktoré tak môžu urobiť, aby z politického a diplomatického hľadiska podporili prácu špecializovaných mimovládnych organizácií zaoberajúcich sa NSA, ako sú Ženevská výzva a národné kampane v rámci Medzinárodnej kampane pre zákaz nášľapných mín (ICBL); 16. žiada štáty, v ktorých prebieha vnútorný konflikt, aby zjednodušili prácu uvedených mimovládnych organizácií, a žiada predovšetkým vládu Kolumbie, aby v záujme civilného obyvateľstva tiež umožnila humanitárne programy na odstraňovanie mín a s tým súvisiace činnosti v kontexte lokálnych alebo regionálnych humanitárnych dohôd; konštatuje, že je porušením humanitárneho ducha Dohovoru, ak sa nezjednoduší verifikačný proces súvisiaci s humanitárnym odstraňovaním mín; 17. víta prísľub EÚ poskytnúť 140 miliónov EUR na obdobie 2005 - 2007 určených na novú akčnú stratégiu na odstraňovanie mín; nalieha na EÚ, aby zabezpečila, že tieto prostriedky budú potvrdené v rámci každoročných rozhodnutí o rozpočte a že dostatočný objem finančných prostriedkov bude k dispozícii aj po roku 2007; 18. vyzýva zmluvné štáty, aby zabezpečili transparentnosť pri uskutočňovaní Dohovoru, najmä pokiaľ ide o zapojenie národných parlamentov a širokej verejnosti; 19. žiada zmluvné štáty, predovšetkým tie, ktoré sú členskými štátmi EÚ, aby zabezpečili, že financovanie odstraňovania mín z ich strany bude čiastočne vyčlenené aj na rozvoj národnej kapacity na odstraňovanie mín a že pomoc pri odstraňovaní mín bude pokračovať až dovtedy, kým míny nebudú odstránené zo všetkých známych alebo predpokladaných oblastí ich výskytu; 20. okrem toho odporúča, aby Európska únia zvážila poskytnutie finančnej podpory štátom, ktoré nie sú zmluvnými štátmi Dohovoru v prípadoch humanitárnej núdze; opätovne zdôrazňuje, že táto podpora musí byť podmienená preukázanou politickou vôľou prijímajúcej krajiny podniknúť kroky smerujúce k pristúpeniu k Dohovoru; 21. vyzýva EÚ a jej členské štáty, aby prostredníctvom príslušných právnych predpisov zakázali finančným inštitúciám v ich jurisdikcii alebo pod ich kontrolou investovať priamo alebo nepriamo do spoločností zapojených do výroby, skladovania alebo transferu protipechotných nášľapných mín a ďalších súvisiacich kontroverzných zbrojných systémov, ako je kazetová munícia; 22. žiada EÚ a jej členské štáty, aby zabezpečili dodržiavanie právnych predpisov, ktoré zakazujú investície do spoločností zaoberajúcich sa protipechotnými mínami prostredníctvom účinných mechanizmov kontroly a sankcií; konštatuje, že v tomto je obsiahnutá povinnosť finančných inštitúcií prijať politiku úplnej transparentnosti týkajúcej sa spoločností, do ktorých investujú; 23. poveruje svojho predsedu, aby toto uznesenie postúpil Rade, Komisii, vládam členských štátov, generálnemu tajomníkovi OSN, generálnemu tajomníkovi OBSE, Medzinárodnému výboru Červeného kríža, Medzinárodnej kampani pre zákaz nášľapných mín, Spoločnému parlamentnému zhromaždeniu AKT-EÚ, vládam a parlamentom Spojených štátov amerických, Ruskej federácie a Čínskej ľudovej republiky, predsedovi samitu v Nairobi o svete bez mín, Africkej únii a Panafrickému parlamentu. --------------------------------------------------